Diari Oficial de la Generalitat Valenciana


Sumari del DOGV 158, del 19-04-1984 (1984/802834)

ORDRE de la Conselleria d'Economia i Hisenda, de 6 d'abril de 1984, per la qual s'acorda l'adquisició per part de la Generalitat Valenciana del Palau Intendent Pineda.
-----------------------------------------------------------------------------------------------------------------------------------------------------------------------

### Dades del document

Número de DOGV
:   158

Data del DOGV
:   19-04-1984

Secció del DOGV
:   ALTRES DISPOSICIONS

Número del document
:   1984/802834


Data del document
:   06-04-1984

Organisme emissor
:   Conselleria d'Economia i Hisenda

Tipus de document
:   Ordre

Ordre de la Conselleria d'Economia i Hisenda de 6 d'abril de 1984, per la qual s'acorda l'adquisició per part de la Generalitat Valenciana de Palau Intendent Pineda.  
Ateses les circumstàncies que hi concorren, tals com la necessitat urgent que té la Generalitat Valenciana d'adquirir dependències on puga desenvolupar les activitats que li són pròpies, el fet d'anar recuperant edificis d'interés històric o artístic, que en mans privades difícilment assolirien la total restauració i la formació d'un nucli administratiu que facilitaria les gestions, tant a l'Administració com als administrats, fan aconsellable la compra de l'immoble denominat Intendent Pineda, situat a la Plaça del Carme, núm. 4, de la ciutat de València.   
En atenció d'aquests motius, segons que disposa l'article 9.1 del Decret 46/1983, de 18 d'abril, pel qual s'aproven les normes provisionals per a l'administració, defensa i conservació del Patrimoni de la Generalitat Valenciana, en relació amb els articles 55 de la Llei de Patrimoni de l'Estat i 106 del reglament, i amb la valoració tècnica escaient i informes previs de la Secció de Patrimoni i de la Intervenció General,   
ORDENE:   
Article 1.r  
S'acorda l'adquisició, mitjançant contractació directa a títol onerós i en virtut de compra-venda, de l'immoble situat a la Plaça del Carme núm. 4, de València, denominat Palau Intendent Pineda, la descripció del qual és la següent: Edifici que, ell sol, forma l'illa de cases cent vuitanta-sis, compost de pati, quadres, cotxeres, habitacions per a porteries i jardí a la planta baixa; pis entresol dividit en dues habitacions independents, pis principal, un altre segon, golfes, terrat i miramar; comprén una superfície de vuit-cents quaranta-nou metres, setanta-cinc decímetres quadrats, que limiten, per la dreta, amb el carrer de Pineda; per l'esquerra, amb el carrer de la Palma; i espatlles, carrer de Fenollera.   
Aquest immoble és propietat actualment de l'Institut de Religioses de la Societat Angèlica del Sagrat Cor de Jesús, i està inscrit en el Registre de la Propietat de València Occident al volum 63, llibre 3, districte de Serrans, foli 153, finca número 439, inscripció primera.   
Article 2.n  
L'edifici referenciat està lliure de càrregues i de llogaters i al corrent dels pagaments corresponents a contribucions i imposts.   
La compra, que necessàriament serà formalitzada en escriptura pública, s'efectuarà pel preu de quaranta milions de pessetes (49.477.281) i el comprador assumeix el pagament de l'impost municipal sobre l'increment de valor dels terrenys i abona les altres despeses segons Llei.   
Article 3.r   
La Secció de Patrimoni de la Conselleria d'Economia i Hisenda efectuarà els tràmits necessaris per tal de donar efectivitat al que disposa aquesta Ordre.   
València, 6 d'abril de 1984.   
El Conseller d'Economia i Hisenda,  
ANTONI BIRLANGA I CASANOVA